Primăria București a concesionat în timp-record un teren în Dorobanți fără licitație familiei lui Doru Bușcu, consilier neoficial al lui Liviu Dragnea

Primăria Municipiului București i-a concesionat lui Doru Bușcu și soției acestuia în luna mai un teren de 46 metri pătrați în cartierul Dorobanți (Sectorul 1) lângă proprietatatea acestora, după cum arată o hotărâre a Consiliului General publicată în Monitorul Oficial al Municipiului București (citește aici Hotărârea, pagina 23). Concesionarea a avut loc în timp-record, de doar două luni după depunerea cererii.

Concesionarea fără licitație publică, pentru extinderea locuinței existente, s-a făcut în baza Legii 50/1991, care permite această metodă de înstrăinare a terenurilor ”pentru extinderea construcțiilor pe terenuri alăturate, la cererea proprietarului sau cu acordul acestuia” (Art. 15, litera e).

Expunerea de motive a proiectului de hotărâre, semnată de primarul Gabriela Firea și publicată pe site-ul Primăriei, arată că pentru terenul situat pe Intrarea Aviator Teodor Iliescu familia Bușcu va plăti o redevență anuală de 848 euro, adică 3.983 de lei.

Doru Bușcu, redactor-șef al revistei Cațavencii, este consilier neoficial al lui Liviu Dragnea, potrivit surselor G4Media.ro. El a scris constant în ultimul an și jumătate texte pro-PSD și anti-Opoziție.

Ultimul său text publicat în Cațavencii acreditează ideea că SRI a fost organizatorul mitingului din 10 august, soldat cu violențele jandarmilor la adresa protestatarilor: ”Sîmbătă a fost, să zicem, o manifestație fără SRI. Vineri, în schimb, a fost ediția cu. Cu SRI, fără SRI, cu SRI, fără SRI. Repetați asta cu voce tare un minut pe zi și se cheamă că avansați la înțelegerea limitelor libertății. Nu înseamnă că sîmbătă a fost totul pe civilie, dar organizatorii din pădure au eliminat brigăzile de ultrași și au păstrat în repertoriu doar armamentul de clasă B, adică manipularea prin rețele sociale, agitatorii de teren și falsele turnee de mobilizare externă, cu vectori din categoria Bot și Sandi Robinet”.

UPDATE 1: Doru Bușcu a explicat într-un text din Cațavencii care este situația terenului: ”E vorba despre un teren care îmi aparține, care se află sub casa care îmi aparține. Ambele sînt cumpărate cu ani buni în urmă de la un proprietar care a moștenit o retrocedare. La retrocedare, însă, avocații au confundat cuvintele “imobil” și “apartament”, iar o secvență din terenul aferent imobilului (cei 46 de metri pătrați), deși aflat sub casă, a rămas în aer… Am aflat acest detaliu abia acum doi ani, cînd am vrut să-mi construiesc pe casă un chioșc. Am încercat să obțin o autorizație de construcție, dar ceea ce părea banal s-a dovedit a fi imposibil. Am pornit un proces de recunoaștere a proprietății asupra propriului teren, dar termenele se întind pe ani. Mi-am pierdut răbdarea și am cerut o soluție la Primăria Capitalei. Ea a venit, după cîteva luni, sub forma acestei concesiuni. Adică, pînă cînd judecătoria îmi atestă propriul teren, concesiunea îmi permite să fac chioșcul”.

Notă: Informația a fost publicată în premieră de site-ul Bucureștiul.ro

Foto: Captură Youtube.com